Sanef geskok oor Thembisa-10 toekenningkortlys haalDie 37-jarige Gosiame Thamara Sithole van Tembisa. Langs haar sit haar man, Tobogo Tsosetsi. (Foto: Thobile Mathonsi/African News Agency/IOL) Die beriggewing omtrent die Tembisa-tienling, ŉ nuusstorie wat talle Suid-Afrikaners verlede jaar laat kopkrap het oor die egtheid daarvan, word nou oorweeg vir ŉ internasionale toekenning. Dié benoeming word gehandhaaf ondanks die feit dat die Suid-Afrikaanse Nasionale Redakteursforum (Sanef) die organiseerders gewaarsku het dat die hele sage reeds gediskrediteer is. Die storie is verlede jaar deur Pretoria News gebreek en het met foto’s van ’n hoogswanger 37-jarige Gosiame Thamara Sithole met haar man, Tobogo Tsosetsi, gespog. Maroela Media het vroeër berig dat die geboorte van die sogenaamde “Tembisa 10” uit verskeie oorde, onder meer deur die regering, as fopnuus bestempel is. Dit nadat nie ŉ enkele foto van die babas opgespoor kon word en niemand hulle skynbaar met ŉ oog gesien het nie. Die storie is ingeskryf vir ŉ internasionale nuusmediatoekenning (Inma) in die kategorie beste gebruik van sosiale media. Sanef het aan Inma geskryf om sy kommer uit te spreek, maar ten spyte hiervan bly die beriggewing een van die benoemdes. “Ons vind dit onbevredigend dat Inma in sy antwoord sê dat die beoordelaars die kwaliteit van die beriggewing beoordeel het – nie die storie self nie,” het Sanef in ŉ verklaring gesê. Inma het verder gesê dat hy nie in ŉ posisie is om die jurie se besluit om die beriggewing te benoem om te keer nie, gegewe die inligting wat die Jurie reeds in Februarie vanjaar tot sy beskikking gehad het tydens die beoordelingsproses. Die bykomende konteks rondom die storie sal opgeweeg word in die deurlopende proses om wenners te kies wat in Junie 2022 deur Inma aangekondig sal word.” Hierdie reaksie is ongelukkig nie goed genoeg nie, het Sanef gesê “aangesien dit ŉ veldtog legitimeer wat voortspruit uit ŉ storie wat bewys is dat dit nie net belaglik is nie, maar ook ŉ verleentheid vir Suid-Afrikaanse joernalistiek is. “Ongelukkig duur die verleentheid voort aangesien dieselfde koerantgroep, ŉ betalende lid van Inma, voortgaan om meer stories te publiseer wat poog om die legitimiteit van die tienling se sogenaamde geboorte voor te gee. Dit is belangrik om daarop te let dat die tien babas nog gesien is nie en geen bewys is nog ooit gelewer dat hulle wel bestaan nie.” Volgens Sanef is die beriggewing van die Tembisa-tienling feitelik onakkuraat en dra dit by tot die verspreiding van waninformasie, wat lesers doelbewus mislei. “Dit is nou openbare kennis en word wyd aanvaar dat dié stuk waninformasie laat voortduur en reeds afgemaak is weens ŉ algehele gebrek aan verifikasie en ernstig twyfelagtige ‘bronne’.” Sanef het ŉ beroep op Inma gedoen om sy standpunt te heroorweeg en die beriggewing van die benoemingslys te verwyder.